En middelsstor til ganske stor (gjerne ca. 23-43 millimeter) og bred, litt matt, ganske variabelt farget gullbasse. Den kan være grønnlig, brunlig eller rødaktig. Hannen har et kraftig, gaffelformet utspring i pannen, dessuten gjerne et tilsvarende fremspring fra hodets bakre del og et par korte horn lenger bak på hodet. Pronotum er temmelig hvelvet, mer enn det er vanlig hos gullbasser, sett ovenfra nærmest firkantet. Beina er kraftige, forleggene (protibiae) med noen skarpe pigger.